Vier kapers sterf tydens jaagtogAl vier die vermeende kapers in die Audi is op slag dood. Foto: Verskaf Vier verdagtes is Vrydag kort ná middernag in ŉ botsing dood in die Audi wat hulle na bewering kort tevore gekaap het. Die rooi Audi is omstreeks middernag gekaap op die Gautengse myndorpie Devon, sowat 35 km suidoos van Springs. Plaaslike polisiebeamptes het hulle agternagesit. Tydens die jaagtog, in die omgewing van Nigel, sowat 30 km van daar, het ŉ lid van Ekurhuleni se metropolisie (EMPD) by die polisiebeamptes aangesluit. ŉ Poging deur die Audi-bestuurder om die EMPD-lid in ŉ VW Golf te verhoed om by hulle verby te gaan, het tot ŉ botsing gelei. Die bestuurder van die Audi het beheer oor die voertuig verloor en in ŉ muur by die Sasol-motorhawe op Nigel vasgery. Al vier die insittendes van die Audi is op slag dood in die ongeluk omstreeks 00:15. Wilfred M. Kgasago, EMPD-woordvoerder, sê die vermeende kapers se makkers het glo met nog twee motors gery, waarvan die een ŉ Mercedes-Benz was, en die ander nie uitgeken kan word nie. Albei dié motors is nie weer ná die ongeluk gesien nie. Kgasago sê ŉ gelaaide 9 mm-pistool is op die toneel teruggevind. Die metropolisiebeampte het geringe beserings opgedoen.